OB har ifølge bold.dks oplysninger sikret sig FC Midtjyllands allrounder André Rømer på en aftale, der løber til sommeren 2021.

Alsidige André Rømer var i sommer på vej væk fra FC Midtjylland i jagten på fast spilletid, men han endte med at blive og trods alt bidrage med 11 kampe i efteråret.

FC Midtjylland har dog erklæret sig klar til at slippe 24-årige Rømer i januar, hvis en oplagt mulighed bød sig, og det bliver nu en realitet.

Ifølge bold.dks oplysninger skifter Rømer således FC Midtjylland ud med OB inden for ganske kort tid. Kontrakten med fynboerne løber til sommeren 2021.

OB ophævede for få dage siden kontrakten med midtbanespilleren Izunna Uzochukwu, og det er formentligt på den centrale midtbane, at Rømer er udset til at skulle begå sig, omend han tidligere også har spillet andre pladser.

Rømer har 156 kampe og seks mål for FC Midtjylland med sig i bagagen til OB.

mikael@bold.dk

OB's sæsonkortsalg er i fuld gang. Du sikrer dig dit kort her.